শিশুদের সূচিত শান্তিপূর্ণ মানবিক আন্দোলনটি শেষ পর্যন্ত আর অহিংস থাকেনি। আমাদের নষ্ট রাজনীতির কবলে পড়ে হয়ে উঠে সহিংস। রাজধানীসহ দেশের বিভিন্ন স্থানে আন্দোলনরত শিশুরা সরকারি দলের কর্মী-ক্যাডারদের আক্রমণের শিকার হয়। তাদের ওপর প্রথম হামলাটি হয় ৪ আগস্ট রাজধানীর ঝিগাতলায়। ওই হামলায় শতাধিক ছাত্র আহত হওয়ার খবর দেয় সংবাদমাধ্যমগুলো। একই দিনে ধানমন্ডিস্থ আওয়ামী লীগ কার্যালযে দুর্বৃত্তরা হামলা করেছে বলে অভিযোগ করা হয়েছে দলটির পক্ষ থেকে। প্রত্যক্ষদর্শীদের বরাত দিয়ে পত্রিকার খবরে বলা হয়েছে, মাথায় হেলমেট পরা একদল যুবক ঝিগাতলায় অবস্থানরত শিশুদের ওপর সশস্ত্র হামলা চালায়। আন্দোলনরত শিক্ষার্থীরা অভিযোগ করেছে, ক্ষমতাসীন দলের লোকেরাই ওই হামলা চালায়। আর আওয়ামী লীগ অফিসে হামলার ঘটনাটি ঝিগাতলায় শিক্ষার্থদের ওপর হামলার অজুহাত সৃষ্টির উদ্দেশ্যে তৈরি করা কীনা এ প্রশ্নও অনেকের মনেই ওঠে। দ্বিতীয় দিন অর্থাৎ ৫ আগস্ট সংর্ঘষ ছড়িয়ে পড়ে রাজধানীর বিভিন্ন স্থানে। এদিন ঝিগাতলা-ধানমÐিসহ এলিফ্যান্ট রোড, উত্তরা, ফার্মগেট, মিরপুর ও রামপুরায় আন্দোলনরত শিক্ষার্থীদের ওপর হামলার ঘটনা ঘটে। পুলিশকে ভীষণ মারমুখী দেখা যায়। তারা রাবার বুলেট ও টিয়ার শেল নিক্ষেপ করে। এদিনও শতাধিক আহত হওয়ার খবর দেয় সংবাদমাধ্যমগুলো। ৬ আগস্ট রাজধানীর কয়েকটি বেসরকারি বিশ^বিদ্যালয়ের ছাত্রদের সঙ্গে পুলিশ ও দুর্বৃত্তদের সংঘর্ষ হয়। পুলিশ ও বহিরাগত দুর্র্বৃত্তরা সম্মিলিতভাবে আন্দোলনরত শিক্ষার্থীদের ওপর ঝাঁপিয়ে পড়ে।